b'\n_START_ARTICLE_\nNeocallitropsis pancheri\n_START_SECTION_\nNimi\n_START_PARAGRAPH_\nSuvun tieteellinen nimi koostuu etuliitteest\xc3\xa4 neo-, joka tarkoittaa uutta, sek\xc3\xa4 nimest\xc3\xa4 Callitropsis, joka tarkoittaa \xe2\x80\x9dCallitrisin kaltaista\xe2\x80\x9d, mik\xc3\xa4 viittaa l\xc3\xa4hisukuisiin s\xc3\xa4desypresseihin (Callitris). Lajinimi pancheri kunnioittaa 1800-luvulla el\xc3\xa4nytt\xc3\xa4 ranskalaista kasvitieteilij\xc3\xa4\xc3\xa4 Jean Pancheria.\n_START_SECTION_\nKuvaus\n_START_PARAGRAPH_\nNeocallitropsis pancheri on puuvartinen kasvi, joka on usein pensasmainen, mutta voi olla my\xc3\xb6s puumainen. Se kasvaa tavallisimmin 4\xe2\x80\x936 metrin korkeuteen, mutta voi joskus tulla kymmenenkin metri\xc3\xa4 korkeaksi. Varret voivat tulla l\xc3\xa4pimitaltaan 30\xe2\x80\x9350 senttimetri\xc3\xa4 leve\xc3\xa4ksi. Paksummissa varsissa harmahtava kuori hilseilee kapeina liuskoina. Suuremmat oksat ovat siirottavia tai kohenevia, ja niiden pienemm\xc3\xa4t oksanhaarat yleens\xc3\xa4 yl\xc3\xa4viistoja tai pystyj\xc3\xa4. Latvus on usein py\xc3\xb6re\xc3\xa4hk\xc3\xb6 tai leve\xc3\xa4 mutta voi olla kartiomainenkin. Lehtev\xc3\xa4t versot ovat enimmill\xc3\xa4\xc3\xa4n noin 20 senttimetri\xc3\xa4 pitki\xc3\xa4 ja yleens\xc3\xa4 5\xe2\x80\x9310 millimetri\xc3\xa4 leveit\xc3\xa4. Ne kasvavat tihe\xc3\xa4ss\xc3\xa4 l\xc3\xa4hell\xc3\xa4 suurten oksien k\xc3\xa4rke\xc3\xa4._NEWLINE_Laji on ainavihanta. Lehdet kasvavat s\xc3\xa4teitt\xc3\xa4isesti nelj\xc3\xa4n lehden kiehkuroissa. Jokainen kiehkura on k\xc3\xa4\xc3\xa4ntynyt 45 astetta edellisest\xc3\xa4 siten, ett\xc3\xa4 lehdet muodostavat kahdeksan rivi\xc3\xa4 rangan ymp\xc3\xa4rille. Lehti\xc3\xa4 on useaa tyyppi\xc3\xa4. Varhaislehdet ovat tyypillisesti kapean suikeita, ter\xc3\xa4v\xc3\xa4k\xc3\xa4rkisi\xc3\xa4, noin 8\xe2\x80\x9314 millimetri\xc3\xa4 pitki\xc3\xa4 ja alle millimetrin levyisi\xc3\xa4. My\xc3\xb6h\xc3\xa4islehdet ovat usein limitt\xc3\xa4isi\xc3\xa4, vain 4\xe2\x80\x935 millimetri\xc3\xa4 pitki\xc3\xa4 ja noin 2 millimetri\xc3\xa4 leveit\xc3\xa4. Kasveilla on my\xc3\xb6s siirtym\xc3\xa4vaiheen lehti\xc3\xa4, jotka ovat yleens\xc3\xa4 mittasuhteiltaan jossakin varhais- ja my\xc3\xb6h\xc3\xa4islehtien v\xc3\xa4lill\xc3\xa4. Ilmarakoja on lehtien kummallakin pinnalla. Alapinnalla ne muodostavat kaksi selke\xc3\xa4\xc3\xa4 ilmarakojuovaa._NEWLINE_Laji on yleens\xc3\xa4 kaksikotinen. Hedekukinnot eli hedek\xc3\xa4vyt ovat p\xc3\xa4\xc3\xa4tteisi\xc3\xa4, 10\xe2\x80\x9312 millimetri\xc3\xa4 pitki\xc3\xa4 ja 6\xe2\x80\x937 millimetri\xc3\xa4 leveit\xc3\xa4. Ne koostuvat kolmesta tai nelj\xc3\xa4st\xc3\xa4 rangan ymp\xc3\xa4rill\xc3\xa4 olevasta nelj\xc3\xa4n hedelehden kiehkurasta. Hedelehdet ovat noin 4\xe2\x80\x936 millimetri\xc3\xa4 pitki\xc3\xa4 ja muodoltaan vinoneli\xc3\xb6m\xc3\xa4isen kilpim\xc3\xa4isi\xc3\xa4. Hedelehdess\xc3\xa4 on tavallisesti 6-14 siitep\xc3\xb6ly\xc3\xa4 tuottavaa p\xc3\xb6lylokeroa._NEWLINE_Emikukinnot eli k\xc3\xa4vyt kasvavat lyhyen oksanhaaran k\xc3\xa4rjess\xc3\xa4 ja ovat kypsin\xc3\xa4 suomujen avauduttua enimmill\xc3\xa4\xc3\xa4n noin 1,5 senttimetri\xc3\xa4 pitki\xc3\xa4. K\xc3\xa4pysuomut muodostuvat yhteenkasvaneesta varsinaisesta k\xc3\xa4pysuomusta ja peitinsuomusta. K\xc3\xa4py koostuu kahdesta nelj\xc3\xa4n k\xc3\xa4pysuomun kiehkurasta. Suomut avautuvat k\xc3\xa4vyn kypsytty\xc3\xa4 vapauttaen siemenet. Siemeni\xc3\xa4 kehittyy tavallisesti vain 1\xe2\x80\x934 k\xc3\xa4py\xc3\xa4 kohden. Ne ovat 6\xe2\x80\x937 millimetri\xc3\xa4 pitki\xc3\xa4 ja 2,5\xe2\x80\x933,5 millimetri\xc3\xa4 leveit\xc3\xa4, ja niill\xc3\xa4 on kaksi tai kolme lenninsiipe\xc3\xa4.\n_START_SECTION_\nLuokitus\n_START_PARAGRAPH_\nNeocallitropsis pancheri kuuluu sypressikasvien heimon alaheimoon Callitroideae. Sen l\xc3\xa4himpi\xc3\xa4 sukulaisia ovat s\xc3\xa4desypressit ja suku Actinostrobus. Se luokitellaan tavallisesti omaan yksilajiseen sukuunsa, koska se eroaa selv\xc3\xa4sti k\xc3\xa4pyjen ja lehtien ominaisuuksiltaan sek\xc3\xa4 kasvutavaltaan kaikista muista sypressikasveista. Er\xc3\xa4\xc3\xa4t tutkijat ovat kuitenkin ehdottaneet sen siirt\xc3\xa4mist\xc3\xa4 sen l\xc3\xa4himpien sukulaisten, s\xc3\xa4desypressien sukuun.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nNeocallitropsis pancheri kasvaa ainoastaan Uudessa-Kaledoniassa. Sit\xc3\xa4 esiintyy luonnonvaraisena Uuden-Kaledonian kolmesta provinssista ensisijaisesti Province Sudissa mutta my\xc3\xb6s yhdell\xc3\xa4 paikalla Province Nordissa. Sen kasvupaikat sijaitsevat l\xc3\xa4hes merenpinnantasosta noin 950 metrin korkeuteen._NEWLINE_Kansainv\xc3\xa4linen luonnonsuojeluliitto luokittelee Neocallitropsis pancheri -lajin eritt\xc3\xa4in uhanalaiseksi. Sen levinneisyysalue on pienentynyt selv\xc3\xa4sti 1900-luvun toisella puoliskolla, ja sen kolme elinymp\xc3\xa4rist\xc3\xb6\xc3\xa4 ovat pahoin sirpaloituneet._NEWLINE_Se on sopeutunut el\xc3\xa4m\xc3\xa4\xc3\xa4n v\xc3\xa4h\xc3\xa4ravinteisilla pensastoisilla serpentiinimailla, ja viihtyy parhaiten jokirannoilla. Useat Uuden-Kaledonian havupuista kasvavat serpentiinialueilla, ja muita saman alueen tyypillisi\xc3\xa4 kasveja ovat s\xc3\xa4desypressilaji Callitris neocaledonica, kaurilaji Agathis ovata, podokarpuskasveihin (Podocarpaceae) kuuluvat Dacrydium araucarioides, Dacrydium guillauminii, Dacrycarpus vieillardii ja Podocarpus novae-caledoniae sek\xc3\xa4 useat sarakasvien heimon (Cyperaceae) lajit.'